
Text rozhodnutia
Súd: Krajský súd Žilina Spisová značka: 21S/158/2014 Identifikačné číslo súdneho spisu: 5014201040 Dátum vydania rozhodnutia: 24. 08. 2015 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2015:5014201040.2
Opravné uznesenie Krajský súd v Žiline, v právnej veci žalobcu: Turčianska vodárenská spoločnosť, a.s., so sídlom Kuzmányho 25, 036 80 Martin, IČO: 36 672084, právne zastúpený: Advokátska kancelária Mrázovský & partners, s.r.o., so sídlom Mariánske námestie 2, 010 01 Žilina, IČO: 36 855 278, proti žalovanému: Úrad pre reguláciu sieťových odvetví, so sídlom Bajkalská 27, 820 04 Bratislava 27, o preskúmanie protokolu žalovaného č. 308/2013 zo dňa 09.07.2014, takto
r o z h o d o l :
Uznesenie č. k. 21S/158/2014-72 zo dňa 18.03.2015, vo výroku II., s a o p r a v u j e tak, že správne má znieť:
„Žalobcovi sa vracia súdny poplatok z podanej žaloby vo výške 63,30 Eur zaplatený na účet súdu, a to prostredníctvom prevádzkovateľa centrálneho systému evidencie poplatkov (Slovenská pošta, a.s.) po právoplatnosti tohto rozhodnutia.“
o d ô v o d n e n i e :
Uznesením č. k. 21S/158/2014-72 zo dňa 18.03.2015 súd konanie zastavil, rozhodol o vrátení súdneho poplatku a o náhrade trov konania.
Podľa § 11 ods. 2 zákona č. 71/1992 Zb. o súdnych poplatkoch a poplatku za výpis z registra trestov (ďalej zákon „č. 71/1992 Zb.“) ak sa zaplatil vyšší poplatok, ako sa mal zaplatiť, preplatok sa vráti, ak prevyšuje sumu 1,70 eura.
Podľa § 11 ods. 4 zákona č. 71/1992 Zb. okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje.
Podľa § 11 ods. 6 veta pred bodkočiarkou zákona č. 71/1992 Zb. ak sa má vrátiť poplatok alebo preplatok, orgány podľa § 3 zašlú odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka alebo prevádzkovateľovi systému, ak sú orgány podľa § 3 zapojené do centrálneho systému evidencie poplatkov, ktoré poplatok alebo preplatok vrátia najneskôr do 30 dní odo dňa doručenia odpisu právoplatného rozhodnutia o jeho vrátení.
Podľa § 164 O.s.p. súd kedykoľvek aj bez návrhu opraví v rozsudku chyby v písaní a počítaní, ako aj iné zrejmé nesprávnosti. O oprave vydá opravné uznesenie, ktoré doručí účastníkom. Pritom môže odložiť vykonateľnosť rozsudku na čas, kým opravné uznesenie nenadobudne právoplatnosť.
Podľa § 167 ods. 2 O.s.p. ak nie je ďalej ustanovené inak, použijú sa na uznesenie primerane ustanovenia o rozsudku.
Uznesením č. k. 21S/158/2014-72 zo dňa 18.03.2015 (výrok II.) súd nesprávne rozhodol, že vrátenie súdneho poplatku bude realizovať Daňový úrad Žilina vykonávajúci pôsobnosť v územnom obvode Žilinského kraja, keďže je príslušný podľa sídla poplatníka - žalobcu (Martin), a to po právoplatnosti tohto rozhodnutia. Pretože išlo o zrejmú nesprávnosť, bolo nutné v zmysle § 164 O.s.p. v spojení s § 167 ods. 2 O.s.p. vykonať opravu tak, ako je uvedené vo výroku tohto uznesenia (vrátenie súdneho poplatku bude realizovať Slovenská pošta, a.s.).
Poučenie:
Proti tomuto uzneseniu možno podať odvolanie v lehote 15-tich dní odo dňa jeho doručenia na Najvyšší súd Slovenskej republiky v Bratislave prostredníctvom Krajského súdu v Žiline písomne v dvoch vyhotoveniach.
Odvolanie musí spĺňať náležitosti podľa § 205 ods. 1 O.s.p.

